सर्जरी के बाद जब संबंध बनाने में तकलीफ हो, एक्सपर्ट से जानें सही उपाय
बीमारी या सर्जरी से जुड़े कारणों से इरेक्टाइल फंक्शन प्रभावित हो सकता है। प्रोस्टेट सर्जरी के बाद अंतरंग पलों को कैसे नॉर्मल बनाएं इसके बारे में बता रहे हैं सेक्सोलॉजिस्ट डॉ. राजन भोसले।
रोग या सर्जरी के कारण जब शारीरिक संबंध बनाना मुश्किल हो जाए, तो कपल का परेशान होना स्वाभाविक है। पुरुषों में खासकर प्रोस्टेट सर्जरी के बाद इरेक्टाइल डिसफंक्शन की समस्या हो सकती है। इसी तरह बीमारी या सर्जरी से जुड़े अन्य कारणों से भी इरेक्टाइल फंक्शन प्रभावित हो सकता है। प्रोस्टेट सर्जरी के बाद अंतरंग पलों को कैसे नॉर्मल बनाएं इसके बारे में बता रहे हैं सेक्सोलॉजिस्ट डॉ. राजन भोसले।
हाल ही में मेरे पति का प्रोस्टेट हटा दिया गया है। प्रोस्टेट सर्जरी के बाद के बार उनके लिए संबंध बनाना मुश्किल हो गया है, क्योंकि उन्हें इरेक्शन नहीं होता। इस बात से वो बहुत परेशान रहते हैं। हमें पहले जैसे शारीरिक संबंध बनाने के लिए क्या करना चाहिए? क्या इरेक्शन के लिए पति को सेक्स टॉनिक का इस्तेमाल करना चाहिए? 
किसी भी सर्जरी के बाद रोगी को नॉर्मल लाइफ शुरू करने में वक्त लगता है। सर्जरी के बाद दर्द होना या असहज महसूस करना आम बात है। प्रोस्टेट सर्जरी के बाद कई पुरुषों को संबंध बनाने में परेशानी होती है। आपके पति के साथ भी ऐसा ही हो रहा है। घबराएं नहीं, सही जांच से ये समस्या ठीक हो सकती है। इसके लिए आपको सबसे पहले एक्सपर्ट से संपर्क करना चाहिए। आपको भी पति का हौसला बढ़ाना चाहिए ताकि उनका कॉन्फिडेंस कम न हो या उनके मन में किसी तरह का डर न बैठ जाए।
आमतौर पर प्रोस्टेट सर्जरी के बाद ठीक होने तक मरीज को कुछ दिनों तक हॉस्पिटल में एडमिट रहना पड़ता है। कुछ मामलों में 24 घंटे के बाद भी घर जाने की इजाजत मिल जाती है। हां, कुछ समय तक सावधानी जरूर रखनी होती है और दवाइयों का सेवन भी करना होता है। सर्जरी के बाद पेशाब में खून, खुजली या जलन महसूस हो सकती है।
प्रोस्टेट हटाने की सर्जरी जैसे 'रेडिकल प्रोस्टेटैक्टोमी' पेल्विक नसों को चोट पहुंचा सकती है जिससे न्यूरोजेनिक इरेक्टाइल डिसफंक्शन होता है। ऐसी स्थिति में संबंध बनाने में परेशानी हो सकती है, लेकिन अपनी मर्जी से सेक्स टॉनिक लेने का रिस्क नहीं लेना चाहिए। आपको एक्सपर्ट से मिलकर अपनी समस्या बतानी चाहिए, ताकि वो जांच कर आपको सही उपाय बता सकें।
डॉ. राजन भोसले, एमडी 
प्रोफेसर एंड एचओडी, सेक्सुअल मेडिसिन डिपार्टमेंट, केईएम हॉस्पिटल एंड जी. एस. मेडिकल कॉलेज 
सेक्स सीरियसली के लिए अपने सवाल इस आईडी पर भेजें: db.women@dbcorp.in
सब्जेक्ट लाइन में सेक्स सीरियसली लिखना न भूलें